Regionsudvalgets udtalelse om »Kommissionens grønbog "Almen uddannelse - erhvervsuddannelse - forskning. Hindringer for mobiliteten i Det Europæiske Fællesskab"« (97/C 215/01)

REGIONSUDVALGET har -

under henvisning til Kommissionens grønbog »Almen uddannelse - erhvervsuddannelse - forskning. Hindringer for mobiliteten i Det Europæiske Fællesskab« (KOM(96) 462 endelig udg.),

under henvisning til sin beslutning af 13. november 1996 om i henhold til artikel 198 C, stk. 4, i traktaten om oprettelse af Det Europæiske Fællesskab at afgive udtalelse om Kommissionens grønbog »Almen Uddannelse - erhvervsuddannelse - forskning. Hindringer for mobiliteten i Det Europæiske Fællesskab« og henvise det forberedende arbejde til Underudvalg 6 »Uddannelse og Undervisning«,

under henvisning til Underudvalg 6's forslag til udtalelse (CdR 393/96 rev.), som blev vedtaget den 7. februar 1997 med Mary Freehill som ordfører,

under henvisning til det bidrag fra Underudvalg 7 »Borgernes Europa, Forskning, Kultur, Ungdom og Forbrugerspørgsmål« om grønbogens behandling af emnerne »forskning« og »Borgernes Europa« som blev vedtaget af Underudvalg 7 den 31. januar 1997 med Guido Rhodio som ordfører,

under henvisning til den betydning Kommissionen tillagde uddannelse og erhvervsuddannelse i hvidbogen »Vækst, konkurrenceevne, beskæftigelse« (KOM(94) 700 endelig udg.),

under henvisning til Regionsudvalgets udtalelse om hvidbogen »Undervise og lære - på vej mod det kognitive samfund« (CdR 115/96) (),

under henvisning til »Meddelelse fra Kommissionen om anerkendelse af eksamensbeviser med akademiske formål og med erhvervsmæssige formål« (KOM(94) 596 endelig udg.),

under henvisning til Regionsudvalgets udtalelse om »Kommissionens forslag til Europa-Parlamentets og Rådets afgørelse om et europæisk uddannelsesår - livslang uddannelse« (CdR 244/94) (),

under henvisning til Regionsudvalgets udtalelse om »Uddannelse over for de teknologiske, industrielle og sociale udfordringer: indledende overvejelser« (CdR 299/95) (),

under henvisning til Regionsudvalgets udtalelse om Kommissionens pilotaktion vedrørende »En Europæisk Volontørtjenesteordning for Unge« (CdR 191/96) (),

og ud fra følgende betragtninger:

Mobilitet på tværs af grænserne er som nævnt i artikel 126, 127 og 130 G, litra d), i EF-traktaten en integreret del af EU's politik på områderne almen uddannelse, erhvervsuddannelse og forskning;

Fri bevægelighed hører som nævnt i artikel 8 A i EF-traktaten til de europæiske borgeres grundlæggende rettigheder, og fjernelse af hindringerne for den frie bevægelighed for personer er som nævnt i artikel 3, litra c), i EF-traktaten et af EU's grundlæggende mål -

på den 17. plenarforsamling den 12.-13. marts 1997 (mødet den 12. marts) enstemmigt vedtaget følgende udtalelse.

1. Indledning

1.1. Regionsudvalget hilser grønbogen velkommen som en opfølgning af Kommissionens hvidbog om »Almen Uddannelse og Erhvervsuddannelse«. I erkendelse af at borgernes frie bevægelighed udgør et centralt element i et forenet Europa, understreger Kommissionen at mobilitet er nødvendig med de hastige økonomiske og sociale forandringer der sker. Mobilitet på tværs af grænserne er en vigtig forudsætning hvis man vil forbedre mulighederne for beskæftigelse, almen uddannelse og erhvervsuddannelse, og det er en helt grundlæggende betingelse for europæisk forskning.

1.2. Regionsudvalget bifalder Kommissionens tilsagn om at ville iværksætte foranstaltninger til fremme af mobiliteten idet det må konstateres at mobiliteten i EU fortsat er utilfredsstillende. Regionsudvalget føler et særligt engagement hvad angår mobilitetshindringer inden for almen uddannelse, erhvervsuddannelse og forskning idet de lokale og regionale myndigheder i mange medlemsstater har en vigtig kompetence og erfaring på disse områder. De mobilitetsfremmende foranstaltninger iværksættes endvidere i mange tilfælde på det lokale og regionale niveau og tager afsæt i initiativer der implicerer de lokale og regionale myndigheder (venskabsbyprojekter o.l.), dvs. de udgør en integreret del af det regionale samarbejde.

1.3. Resultatet af EU's investeringer i partnerskaber og programmer på lokalt niveau kan styrkes og forbedres ved at man i det mobilitetsfremmende arbejde tager det lokale og regionale niveau med på råd. I denne forbindelse peger Regionsudvalget på at det lokale erhvervsliv kan have stor gavn af at der udveksles idéer og færdigheder hen over grænserne, hvilket udmærket kan ske gennem mobilitetsinitiativer inden for almen uddannelse, erhvervsuddannelse og forskning.

1.4. Regionsudvalget ser med særlig bekymring på at de eksisterende hindringer, til skade for det regionale samarbejde og den økonomiske og sociale samhørighed, har kunnet bremse overførslen af færdigheder og viden i EU så disse ressourcer i praksis er blevet forholdt personer der kunne have haft gavn af dem. Regionsudvalget ser derfor positivt på muligheden for at skabe en langsigtet strategi for mobiliteten der længe har været betragtet som en grundbestanddel i etableringen af det unionsborgerskab Regionsudvalget aktivt støtter.

2. Generelle bemærkninger

2.1. Del A: Satningsområder for mobiliteten i Det Europæiske Fællesskab

2.1.1. Regionsudvalget anerkender at der takket være den ny informationsteknologi er sket en forbedring af den virtuelle mobilitet og dermed mulighederne for bl.a. fjernarbejde. Regionsudvalget opfordrer i denne forbindelse Kommissionen til at tage særligt hensyn til de regioner der er kendetegnet ved et stort antal landzoner med stor geografisk spredning. Informationssamfundets værktøjer kan imidlertid ikke erstatte den fysiske mobilitet, men tværtimod udgøre en trussel mod solidariteten og den sociale samhørighed fordi mennesker ikke møder hinanden ansigt til ansigt. Dette gælder navnlig de perifert beliggende områder.

2.1.2. Fællesskabsprogrammer vedrørende udveksling og bevægelse på tværs af grænserne for forskere, studerende, lærere, lønmodtagere og ledige under uddannelse samt erhvervslærere har været en succes hvilket antyder at lysten til at komme ud er stigende. Regionsudvalget ser dette påviselige »mobilitetsbehov« som et godt udgangspunkt for udvidelse og samordning af initiativer vedrørende partnerskabssamarbejde og udveksling af viden, information, idéer og færdigheder.

2.1.3. Regionsudvalget peger på at virkningen af initiativer vedrørende borgernes mobilitet rækker langt ud over det umiddelbart synlige. Kendskab til og anerkendelse af andre kulturer skaber, ud over økonomiske fordele, tolerance og forståelse for mangfoldigheden og fører i sidste ende til større solidaritet blandt europæerne.

2.1.4. Regionsudvalget betoner de muligheder der kan ligge i at »krydsbestøve« færdigheder og viden inden for ny teknologi, nye forvaltningsmetoder og organisering af arbejdet. Regionsudvalget understreger at den forbedrede konkurrenceevne som dette vil medføre, vil være til gavn for alle borgere i Europa.

2.1.5. Regionsudvalget vil ikke desto mindre pege på behovet for samarbejde, udveksling af idéer og analyse af den ny teknologis sociale konsekvenser. Regionsudvalget pointerer at socialvidenskabelig og naturvidenskabelig forskning skal prioriteres lige højt, og at en sådan strategi vil kunne gøre politikerne bevidste om og afbøde utilsigtede virkninger af den teknologiske innovation, som det senere vil være dyrt at rette op på eller gribe ind over for. Regionsudvalget peger på at sproglige færdigheder er alfa og omega i en sådan strategi. Sproglige færdigheder er med til at udvikle »den menneskelige kapital« i Europa eftersom de skærper borgernes fornemmelse for den enkeltes indsats og effektivitet og forbedrer ansættelsesmulighederne.

2.1.6. Endvidere konstaterer Regionsudvalget at kvaliteten af den økonomiske, politiske eller sociale planlægning der ligger til grund for de politiske beslutninger, i høj grad afhænger af kvaliteten af den forskning politikerne har adgang til. Skal man tage stilling til udviklingen inden for disse forskellige områder, forudsætter det ligeledes forskning af høj kvalitet. Fordelene for de besluttende myndigheder og samfundet afhænger i vid udstrækning af kvaliteten af de ressourcer der er investeret i forskningen. Tværkulturel udveksling af idéer og tværnational udveksling af færdigheder og god praksis er således den sikreste vej at gå hvis man vil garantere forskningens høje kvalitet.

2.1.7. Regionsudvalget gør opmærksom på, at de eksisterende fællesskabsinitiativer viser at bevidstheden om behovet for fri bevægelighed som en menneskelig ressource på det økonomiske, uddannelsesmæssige og sociale område er til stede. Af særlig interesse hvad angår en udvidelse af mobilitetsnettet, er iværksættelsen af den europæiske volontørtjeneste der skal fungere som kanal for en europæisk solidaritetsfølelse der er værd at værne om.

2.1.8. Regionsudvalget understreger at hvis disse mål skal opfyldes, så kræver det dels en forbedring af mobiliteten i hele uddannelsessektoren, dels en gensidig anerkendelse af eksamener, afgangsbeviser, certifikater og studieforløb.

2.1.9. En sådan anerkendelse, der bør omfatte flest mulige uddannelsesniveauer, er af særlig stor socioøkonomisk betydning på de ikke-obligatoriske trin, der følger efter grundskoleuddannelsen.

2.1.10. Regionsudvalget mener, at man for at fremme denne anerkendelse bør undersøge muligheden for at indføre et vist fælles indhold i de forskellige studieplaner for alle højere læreanstalter, herunder universiteter.

2.1.11. Regionsudvalget finder det beklageligt at selvom Europa er blevet et åbent område hvor alle borgere i teorien har en grundlæggende ret til at bevæge sig frit, så er mobiliteten for personer fortsat stærkt hæmmet, mens varer, tjenesteydelser og kapital frit kan passere grænserne. Regionsudvalget konstaterer at de største hindringer forekommer i forbindelse med »individuel« eller »spontan« mobilitet.

2.1.12. Regionsudvalget efterlyser foranstaltninger som gør det praktisk muligt at udvide og styrke mobiliteten under iagttagelse af subsidiaritetsprincippet.

2.1.13. I overensstemmelse med subsidiaritetsprincippet åbner grønbogen mulighed for at man kan fremlægge idéer inden for områderne almen uddannelse, erhvervsuddannelse og forskning med henblik på at fjerne de mange hindringer borgerne støder på.

2.1.14. Regionsudvalget bifalder Kommissionens hensigt om bredt at indhente kommentarer og forslag til opfølgningen af grønbogen under anvendelse af bottom-up-princippet, som Regionsudvalget generelt er tilhænger af og gerne ser fremmet.

2.1.15. Grønbogen tager sigte på EU-borgere og på tredjelandsborgere der opholder sig legalt og på permanent basis i EU i uddannelses- eller forskningsmæssigt øjemed. Nærmere bestemt vedrører grønbogen studerende og unge, herunder unge med en universitetsuddannelse, sprogassistenter, forskere, lærere, erhvervslærere og volontører.

2.1.16. Status som »lønmodtager« giver den enkelte borger ret til at bevæge sig frit i EU. Heri ligger problemets kerne. For at blive betegnet som lønnet arbejdstager i medfør af fællesskabsretten, skal den pågældende være borger i et EU-land og være reelt beskæftiget, der skal foreligge et underordningsforhold og der skal finde aflønning sted. Regionsudvalget påpeger at en stor gruppe borgere - navnlig de der er omtalt ovenfor - klart udelukkes fordi de ikke falder ind under den formelle lønmodtagerkategori.

2.2. Del B: Hindringer for mobiliteten

Regionsudvalget drager den slutning at de væsentligste hindringer vedrører social sikring eller er af administrativ eller sociokulturel karakter. Disse tre hovedområder behandles i det følgende hver for sig.

2.2.1. Hindringer for social sikring

2.2.1.1. Disse hindringer omfatter opholdsret, status og ret til ydelser, såvel som ret til beskæftigelse, finansiel støtte og socialhjælp.

2.2.1.2. Mens arbejdstagere i EU og deres familiemedlemmer ifølge fællesskabsretten har ret til at bevæge sig frit, så gælder dette ikke for borgere der er under uddannelse eller i praktik eller som er erhvervsmæssigt involveret i uddannelse i et andet medlemsland. Det er paradoksalt at volontørernes beskyttelse negligeres og at deres status fortsat er uklar, når Europas borgere generelt har taget volontørprincippet til sig og det fremmes med initiativet vedrørende en europæisk volontørtjeneste.

2.2.1.3. Regionsudvalget peger på at selvom borgere der ikke tilhører en anerkendt kategori, kan få opholdstilladelse under henvisning til direktiv nr. 90/364/EØF (), så kræver det at de råder over tilstrækkelige midler og har en sygesikring der dækker alle risici i værtslandet. Regionsudvalget ser dette som en alvorlig mobilitetshindring for et stort antal almindelige borgere og opfordrer til større opmærksomhed omkring problemet selv om det må erkendes at der er tale om komplicerede forhold.

2.2.1.4. De vanskeligheder tredjelandsborgere møder, og debatten i forbindelse med Schengen-aftalen forstærker behovet for en systematisk undersøgelse af dette problem og en diskussion der kan føre til enighed om en human måde at gribe problemet an på.

2.2.1.5. Problemerne i forbindelse med socialsikring og sociale ydelser udgør en alvorlig hindring for forskere der vil undersøge de økonomiske, sociale og undervisningsmæssige dimensioner i andre medlemsstater. Regionsudvalget er bekymret for at dette vil føre til at forskersamfundet, som er en vigtig menneskelig ressource i EU, vil rette opmærksomheden mod andre lande og verdensdele. Den hjerneflugt der kan blive konsekvensen heraf, udgør en alvorlig trussel mod EU's fremtidige forskningsprofil.

2.2.1.6. Regionsudvalget understreger endvidere, at disse hindringer svækker effektiviteten af EU's indsats på området og dermed mindsker forskningspolitikkens positive indflydelse på det lokale og regionale samarbejde. Regionsudvalget gør opmærksom på at fjernelsen af hindringerne derfor i høj grad ville komme de regionale og lokale myndigheder til gode, men at det også ville få langt videre konsekvenser, idet det ville fremskynde og styrke opnåelsen af vigtige og positive resultater inden for al forskning der har til formål at skabe fremskridt for menneskeheden og forbedre menneskers levemiljø og livskvalitet.

2.2.1.7. Regionsudvalget understreger endvidere at tab af retten til understøttelse forhindrer arbejdsløse i at tage en erhvervsuddannelse eller gennemføre praktik i udlandet, med en yderligere svækkelse af deres ansættelsesmuligheder til følge.

2.2.2. Administrative hindringer

2.2.2.1. De administrative hindringer omfatter den manglende gensidige anerkendelse af kvalifikationer, forskelle i tilrettelæggelsen af det akademiske år, regionale restriktioner vedrørende stipendier m.m.

2.2.2.2. Regionsudvalget glæder sig over de fremskridt der allerede er sket inden for udviklingen af det europæiske meritoverførselssystem (ECTS) som tillader anerkendelse af studiemoduler og dermed gør det muligt at gennemføre et studieforløb i en anden medlemsstat. Dette system er helt baseret på samarbejde mellem universiteter i og uden for EU. Regionsudvalget mener at man for at gøre udvekslingen mere smidig hurtigt bør indføre en formel anerkendelse af studieforløb gennemført i andre medlemsstater tillige med godskrivning og certificering.

2.2.2.3. Regionsudvalget understreger at en løsning af problemerne i tilknytning til praktik ligeledes skal fremskyndes. Foranstaltninger med henblik på at forbedre sammenlignelighed, transparens og anerkendelse af faglig kunnen og kvalifikationer bør indkredses og iværksættes.

2.2.2.4. Regionsudvalget anbefaler kraftigt iværksættelse af initiativer til fremme af praktikanters, erhvervslæreres og lærlinges tilegnelse af fremmedsprog, på samme måde som i universitetssektoren. Dårlige sproglige færdigheder hæmmer stærkt mobiliteten i erhvervsuddannelsen. Regionsudvalget understreger at dette problem måske ikke kan løses alene med initiativer der fremmer adgangen til sprogundervisning: Direkte tilskyndelse til at lære sprog bør om nødvendigt overvejes. Regionsudvalget påpeger at sprogbarrierer påvirker konkurrenceevnen negativt; omvendt går styrkelsen af solidariteten mellem Europas folk bedst dér hvor man har lagt de sproglige vanskeligheder bag sig.

2.2.3. Sociokulturelle hindringer

2.2.3.1. Sociokulturelle hindringer omfatter sproglige barrierer, adgang til information og andre praktiske problemer.

2.2.3.2. Adgang til information kræver, på linje med andre praktiske hindringer, at adgangskanalerne gøres mere strømlinede, at de institutioner og kontorer som er i besiddelse af informationen, udviser åbenhed, samt at borgerne ved hvor de kan finde den pågældende information. Regionsudvalget mener at idealet må være enkle og klare oplysninger som er praktiske og lette at tage til sig, hvis man vil undgå bureaukratisk og administrativt dødvande.

2.2.3.3. Regionsudvalget foreslår at der udarbejdes en håndbog for besøgende forskere, praktikanter og erhvervslærere med grundlæggende information om kulturelle aspekter, boliger, forretningsliv, uddannelse og sociale faciliteter. Denne håndbog skal indgå i det forberedende materiale og være et praktisk eksempel på hvordan der kan skabes tillid mellem de berørte målgrupper i medlemsstaterne.

2.2.3.4. Endelig skal det nævnes at man ofte for sent i den politiske proces bliver opmærksom på de mangler som de funktionshæmmede oplever. Regionsudvalget anbefaler at der i foranstaltninger til fremme af mobiliteten tages hensyn til de funktionshæmmedes behov.

3. Særlige bemærkninger

Hvert af de aktionsområder der opstilles i grønbogens del C, behandles særskilt i dette afsnit.

3.1. Aktionsområde 1: Praktikantens og volontørens status bør anerkendes

3.1.1. Regionsudvalget støtter kraftigt de punkter som er nævnt under dette aktionsområde. Regionsudvalget understreger behovet for en retlig ramme der er anerkendt både i hjemlandet og i værtslandet for at garantere praktikanter og volontører samme mobilitetsvilkår og støtter endvidere mobilitetsprogrammet for lærlinge, det såkaldte lærlinge-ERASMUS.

3.1.2. Regionsudvalget henviser til sin udtalelse om en europæisk volontørtjeneste hvor det slår til lyd for en særlig retsstatus for volontørerne som et effektivt middel til at fjerne hindringer i forbindelse med den frie bevægelighed, socialsikring og beskatning som i vidt omfang står i vejen for de unges deltagelse. Som nævnt i den pågældende udtalelse mener Regionsudvalget at den europæiske volontørtjeneste spiller en vigtig rolle som pædagogisk instrument til fremme af navnlig unge funktionshæmmedes mobilitet, idet disse har begrænset adgang til EU's uddannelses- og erhvervsuddannelsesprogrammer i øvrigt. Regionsudvalget anbefaler den model, som bl.a. anvendes i de nordiske lande, hvor arbejdsmarkedets parter selv indgår overenskomster, og mener, at praktikanter/volontører bør betragtes som arbejdstagere.

3.2. Aktionsområde 2: Der bør sørges for en ensartet behandling af Fællesskabets forskerstipendiater

3.2.1. På grund af forskellene i de obligatoriske tilskudssystemer i de enkelte medlemsstater, er det ofte økonomiske snarere end videnskabelige kriterier der tynger og i mange tilfælde udelukker bestemte forskerstipendiater. Regionsudvalget konstaterer at der er et behov for at samordne systemerne i medlemsstaterne hvad angår både direkte beskatning og socialsikringsbidrag for at sikre at Fællesskabets forskerstipendiater ikke stilles ufordelagtigt når de deltager i mobilitetsordninger. Regionsudvalget understreger at man kunne overveje et delvist skattefradrag for forskningsstipendier og legater i OECD-modellernes ånd.

3.3. Aktionsområde 3: Der bør sørges for social sikring for alle der deltager i mobilitet over grænserne inden for uddannelsesområdet

a) Det bør sikres, at ledige i erhvervsuddannelse i en anden medlemsstat bevarer retten til arbejdsløshedsunderstøttelse

3.3.1. Regionsudvalget konstaterer at forskelle imellem de enkelte EU-landes socialsikringssystemer utvivlsomt er en af de større hindringer for mobilitet. Regionsudvalget mener at dette problem bør analyseres nærmere f.eks. i form af en drøftelse af Kommissionens forslag () om at retten til ydelser bevares efter en første tremånedersperiode uden at man overskrider den periode eller det beløb der er fastsat i lovgivningen i den medlemsstat hvor den ledige søger arbejde, eller som betaler ydelserne.

b) Der bør garanteres socialsikring i værtslandet

3.3.2. Regionsudvalget ønsker at der gøres en større indsats for at skabe overensstemmelse mellem de eksisterende regler vedrørende på den ene side praktikanter og studerende, på den anden side lønnede eller ulønnede arbejdstagere og deres familier (som nævnt i Del B 2.2.1). Kommissionens forslag til Rådet om at udvide dækningen til alle personer der er forsikret i en medlemsstat (), og Kommissionens forslag om at ophæve kravet om »akut nødvendighed« i forbindelse med sygehjælp for studerende og praktikanter () bør begge vedtages.

3.3.3. Regionsudvalget anerkender behovet for at analysere problemerne med arbejdsløshedsunderstøttelse og social sikring i forbindelse med mobilitet og støtter samtidig initiativer, der kan sikre konkrete løsninger på problemerne. Regionsudvalget påpeger dog samtidig, at i henhold til subsidiaritetsprincippet bør fordelingen og finansieringen af sociale sikringsydelser forblive et nationalt anliggende.

3.4. Aktionsområde 4: Der bør skabes et europæisk kvalifikationsområde

3.4.1. Regionsudvalget bifalder alle de punkter der trækkes frem under dette aktionsområde, men gør opmærksom på at meritoverførselssystemet allerede er godkendt af en række medlemsstater. Dette er et vigtigt skridt i retning af at fremme de studerendes mobilitet og den gensidige anerkendelse af kvalifikationer, hvorfor en hurtig indsats med henblik på udbredelse af systemet i hele EU er påkrævet, navnlig for så vidt angår erhvervsuddannelserne.

3.4.2. Regionsudvalget opfordrer Kommissionen til under dette aktionsområde også at lægge vægt på at få indført gensidig anerkendelse af tilegnede færdigheder/uformel erhvervsuddannelse gennem et frivilligt akkrediteringssystem. Regionsudvalget understreger at lokale og regionale myndigheder har en central rolle at spille for så vidt angår støtte til netværk hvor virksomheder inddrages i udviklingen af en sådan akkreditering. Regionsudvalget bifalder det forslag om at skabe et europæisk netværk med henblik på indførelse af et akkrediteringssystem som Kommissionen lagde frem i sin hvidbog om almen uddannelse og erhvervsuddannelse, og mener at lokale og regionale myndigheder fuldt ud skal inddrages i arbejdet, hvilket Regionsudvalget gjorde opmærksom på i sin udtalelse herom.

3.4.3. Sigtet med organisationer som CEDEFOP (Det Europæiske Center for Udvikling af Erhvervsuddannelse) er for øjeblikket at skabe gennemsigtighed således at det reelle indhold bag beviser for uddannelse og erhvervsuddannelse træder frem. Regionsudvalget bifalder dette og peger på at det for at fremme muligheden for overførsel er afgørende at der udvikles standarder for de nationale certificeringssystemer.

3.4.4. EU's netværk af nationale informationscentre vedrørende akademisk anerkendelse (NARIC) giver oplysninger om systemer og kvalifikationer inden for de højere uddannelser, EURYDICE (informationsnettet om uddannelse i Det Europæiske Fællesskab) fremmer udveksling af information inden for almen uddannelse, det parallelle arbejde med fremme af informationsudveksling inden for erhvervsuddannelse henhører under CEDEFOP, mens ORTELIUS tilbyder en database med oplysninger om de højere uddannelser i Europa. Regionsudvalget anerkender den vigtige rolle disse netværk og databaser spiller med hensyn til at fremme anerkendelsen af kvalifikationer og skabe større gennemsigtighed, men beklager dog at arbejdet inden for rammerne af NARIC og ORTELIUS kun tager sigte på de højere uddannelser. Regionsudvalget opfordrer Kommissionen til at styrke disse netværk og garantere at en effektiv koordination mellem dem finder sted.

3.4.5. Regionsudvalget opfordrer Kommissionen til under dette aktionsområde at lægge vægt på udvikling af kvalitetssikring for at skabe større gennemsigtighed og fremme anerkendelse af kvalifikationer og færdigheder.

3.4.6. Regionsudvalget understreger at sproglige og kulturelle færdigheder er afgørende for mobilitet inden for erhvervsuddannelserne, og at direkte tilskyndelse til at lære sprog skal overvejes (som nævnt i punkt 2.2.2.4).

3.5. Aktionsområde 5: Hindringerne for at medbringe stipendium og nationale støttemidler til studier i udlandet bør fjernes

3.5.1. I visse tilfælde bør muligheden for ved studier i udlandet at medbringe stipendier som er tildelt af de nationale myndigheder forbedres. Regionsudvalget understreger dog at der på dette punkt bør tages hensyn til bæreevnen i de enkelte medlemsstater.

3.6. Aktionsområde 6: Den uddannelsesmæssige stilling bør lettes for tredjelandsborgere med gyldig opholdsret i Det Europæiske Fællesskab

3.6.1. Regionsudvalget mener at der for at skabe overensstemmelse er behov for fælles regler for tredjelandsborgeres adgang til EU's medlemsstaters territorium i uddannelsesøjemed. Regionsudvalget understreger at disse regler skal være forankret i forskningsresultater og baseres på konsensus.

3.7. Aktionsområde 7: De socioøkonomiske hindringer bør fjernes

3.7.1. Regionsudvalget tror at fremme af en ensartet finansiel støtte, herunder medfinansiering på nationalt og lokalt niveau, er afgørende for skabelsen af lige muligheder. Regionsudvalget mener at de lokale og regionale myndigheder skal tilskynde de nationale myndigheder til bedre samordning for at sikre den bedst mulige tilpasning af den enkelte studerendes samlede støttebeløb.

3.7.2. Regionsudvalget understreger behovet for at sikre at stipendier står i forhold til de reelle udgifter så der navnlig tages hensyn til transportudgifter i forbindelse med mobilitetsaktioner der omfatter perifere områder.

3.7.3. Regionsudvalget finder at aldersgrænsen på 28 år i LEONARDO-programmet er i modstrid med princippet om livslang uddannelse hvorfor aldersgrænser bør undgås. Regionsudvalget er imod at Kommissionen i denne sammenhæng fastlægger den tidsmæssige placering af uddannelsessemestrene eftersom dette strider imod subsidiaritetsprincippet.

3.8. Aktionsområde 8: De sproglige og kulturelle hindringer bør reduceres

3.8.1. Regionsudvalget understreger at sproglige færdigheder er en væsentlig forudsætning for mobilitet. Regionsudvalget er enig med Kommissionen i at enhver mobilitetsaktion bør indledes med en sproglig og kulturel forberedelse.

3.8.2. Regionsudvalget peger på at eftersom mange programmer vedrørende erhvervsuddannelse finansieres via Den Europæiske Socialfond, kunne man inden for rammerne af disse programmer yderligere tilskynde til praktikophold i udlandet.

3.8.3. Regionsudvalget noterer sig SOCRATES- og LEONARDO-programmernes gode resultater med hensyn til fremme af færdigheder i fremmedsprog og understreger behovet for at styrke aktiviteterne på dette område inden for rammerne af de pågældende programmer. Regionsudvalget efterlyser støtte til undervisning i såvel mindre sprog som tegnsprog for døve og mener at indlæringen af fremmedsprog skal påbegyndes så tidligt som muligt, jf. Regionsudvalgets udtalelse om hvidbogen om almen uddannelse og erhvervsuddannelse. Endvidere understreges vigtigheden af at fremme mobilitetsaktioner hen imod områder hvor mindre sprog tales. Regionsudvalget opfordrer Kommissionen til at behandle disse spørgsmål under dette aktionsområde.

3.8.4. Regionsudvalget understreger vigtigheden af tværkulturel undervisning med henblik på at komme kulturelle fordomme til livs og fremme mobiliteten og understreger betydningen af at der uddannes lærere på dette område, jf. Regionsudvalgets udtalelse om tværkulturel uddannelse. Regionsudvalget anmoder Kommissionen om at medtage foranstaltninger til støtte for sådanne aktiviteter under dette aktionsområde.

3.8.5. Regionsudvalget peger på at lokale og regionale myndigheder befinder sig i en nøgleposition med hensyn til at fremhjælpe det tværkulturelle samarbejde, f.eks. venskabssamarbejde med lokale og regionale myndigheder i andre EU-lande og tredjelande. Regionsudvalget understreger at kontakter af denne type har stor betydning hvis man vil nedbryde de kulturelle barrierer og fremme mobiliteten.

3.9. Aktionsområde 9: Den tilgængelige information og administrative praksis bør forbedres

3.9.1. Regionsudvalget tilslutter sig de punkter der nævnes under dette aktionsområde, men understreger at manglen på tilgængelig information udgør en alvorlig hindring for mobiliteten. European Employment Services (EURES), der skal give information til personer der ønsker at arbejde i udlandet, er oprettet med henblik på at løse dette problem. Regionsudvalget beklager imidlertid at dette netværk endnu ikke er fuldt udviklet og at det kun tager sigte på arbejdstagere. De uensartede systemer og forskelle mellem de enkelte medlemsstater inden for terminologi, skattelovgivning, socialhjælp, ret til arbejdsløshedsunderstøttelse osv. gør det yderst vanskeligt for den enkelte at opnå absolut klarhed på disse områder. Der er for øjeblikket ikke noget sted hvor offentligheden kan indhente oplysninger om disse og andre relevante spørgsmål.

3.9.2. Regionsudvalget opfordrer derfor Kommissionen til inden for rammerne af dette aktionsområde at forbedre denne netværksservice for forbrugere og at udvide den til at omfatte nyttige oplysninger til personer der ønsker at opholde sig i en anden medlemsstat i forbindelse med almen uddannelse, erhvervsuddannelse eller forskningsaktiviteter. Regionsudvalget efterlyser etablering af en omfattende fælleseuropæisk database som kan give den fornødne information navnlig hvad angår adgangskrav, muligheder for bolig osv. Regionsudvalget understreger at det samtidig er vigtigt at sikre at informationen foreligger i en lettilgængelig form. Regionsudvalget tror endvidere at lokale og regionale myndigheder gennem anvendelse af informationsteknologien og Internettet lokalt og i europæisk sammenhæng har gode forudsætninger for at fremme informationsspredningen. Regionsudvalget opfordrer Kommissionen til fuldt ud at inddrage de lokale og regionale myndigheder i alle multimediekampagner i gennemførelsen af dette aktionsområde.

3.9.3. Regionsudvalget foreslår endvidere at dette aktionsområde skal omfatte den tidligere nævnte støtte til udarbejdelse af en håndbog for besøgende forskere, praktikanter og erhvervslærere med grundlæggende information om deltagelsen i et mobilitetsinitiativ.

3.9.4. Regionsudvalget opfordrer Kommissionen til under dette aktionsområde at fremme information om mobilitetsmuligheder inden for almen uddannelse, erhvervsuddannelse og forskning i EU i forbindelse med erhvervsvejledningen. Regionsudvalget understreger at effektiv vejledning ikke mindst kan bidrage til at fremme mobiliteten hos ugunstigt stillede unge der ikke tager aktivt del i EU's udvekslingsprogrammer inden for almen uddannelse og erhvervsuddannelse og hvis særlige behov kan kræve særlig bevågenhed.

3.9.5. Som nævnt i punkt 2.2.3.4 har de funktionshæmmede ekstraudgifter pga. særlige problemer med transport og bolig og behov for hjælpere og særligt udstyr. Regionsudvalget understreger således at der kræves større fleksibilitet inden for SOCRATES- og LEONARDO-programmerne så det bliver muligt at tilrettelægge projekter på individuelt grundlag for disse studerende. Regionsudvalget opfordrer Kommissionen til at behandle dette spørgsmål under aktionsområde 9.

3.9.6. Regionsudvalget gør opmærksom på mobiliteten på de relevante områder ofte har individuel karakter. Det betyder at borgere der flytter fra ét land til et andet, selv må arrangere deres flytning og tackle de bureaukratiske problemer uden hjælp fra organisationer der kender det bureaukratiske system i værtslandet. Hvis man gav de lokale myndigheder (regioner, provinser, kommuner, kultur- og forskningscentre) bedre mulighed for at udfylde dette hul, hvilket navnlig kunne ske gennem indsamling af relevant information om mobilitetsaktioner på lokalt niveau, ville det sætte gang i og lette gennemførelsen af vidtrækkende og meget lovende initiativer.

3.9.7. Regionsudvalget beklager at der ikke under dette aktionsområde henvises til den nøglerolle som de lokale og regionale myndigheder har med hensyn til at sikre at informationen når ud til borgerne. Regionsudvalget gør opmærksom på at de lokale og regionale myndigheder takket være deres værdifulde kompetence og erfaring inden for uddannelse og praktik, udvikling af partnerskaber mellem uddannelsesinstitutioner og virksomheder og fremme af lokalt og regionalt samarbejde på tværs af grænserne har virkelig gode muligheder for fuldt ud at inddrage såvel uddannelsesinstitutioner og forskningsinstitutter som lokale virksomheder i en effektiv fjernelse af hindringer for mobiliteten. Regionsudvalget opfordrer Kommissionen til at erkende dette forhold og sørge for at lokale og regionale myndigheder inddrages i alle informationsnetværk og i de aktiviteter der omtales i grønbogen.

4. Konklusion

4.1. Det 21. århundredes udfordringer kræver en veluddannet, alsidig og sprogligt velbevandret arbejdskraft samt en effektiv overførsel af færdigheder og viden mellem regioner og kommuner med henblik på at sikre en forbedring af konkurrenceevnen, bedre ansættelsesmuligheder og udvikling af social samhørighed med regionalt samarbejde som udgangspunkt. Regionsudvalget understreger at mobilitet og bevægelsesfrihed for personer der er under uddannelse, herunder erhvervsuddannelse, eller er beskæftiget med forskning er en forudsætning for at disse mål kan opfyldes. Regionsudvalget understreger dog at mobilitet skal ses som en faktor der ikke blot forøger folks ansættelsesmuligheder, men også deres selvudvikling og forståelse for den kulturelle mangfoldighed, og som således medvirker til at skabe større solidaritet mellem Europas borgere. Det er derfor bydende nødvendigt at mobilitetshindringerne ryddes af vejen, og at der indføres en dækkende beskyttelse af vore studerende, forskere og praktikanter.

4.2. Regionsudvalget bifalder Kommissionens tilsagn om at ville iværksætte foranstaltninger til fremme af mobiliteten og støtter Kommissionens aktionsområder. Regionsudvalget mener at EU-bestemmelserne vedrørende mobilitet og social beskyttelse må udvides og styrkes med henblik på at gøre det muligt at gennemføre dem i praksis. Endvidere bør EU's medlemsstater træffe de nødvendige foranstaltninger med henblik på at fjerne hindringer i forbindelse med især opholdsret, socialsikring og beskatning.

4.3. Regionsudvalget opfordrer EU til at udvikle et lærlinge-ERASMUS for at udvide det europæiske meritoverførselssystem, de nationale informationscentre vedrørende akademisk anerkendelse og ORTELIUS-databasen til at omfatte erhvervsuddannelserne. Regionsudvalget opfordrer EU til at støtte udviklingen af en formel anerkendelse af tilegnede færdigheder og kvalitetssikring for at skabe større gennemsigtighed og fremme anerkendelse af kvalifikationer. Regionsudvalget anbefaler at initiativer vedrørende fremme af sprogindlæringen, navnlig inden for rammerne af SOCRATES og LEONARDO, støttes yderligere og mener at den øvre aldersgrænse på 28 år i LEONARDO-programmet bør ophæves.

4.4. Regionsudvalget er navnlig bekymret over at ugunstigt stillede personer møder særlige mobilitetshindringer, og efterlyser passende foranstaltninger inden for rammerne af EU's projekter og programmer for at fremme deres mobilitet.

4.5. Regionsudvalget opfordrer også EU til at sikre en effektiv spredning af information ved at udvide EURES-netværket til at omfatte alle borgere og ikke kun arbejdstagere, ved at etablere en europæisk mobilitetsdatabase, udgive håndbøger og guider og ved at yde støtte til relevant rådgivning og vejledning.

4.6. Regionsudvalget understreger behovet for at involvere de lokale og regionale myndigheder i al oplysningsaktivitet for at sætte gang i og lette mobilitetsinitiativer under borgernes såvel som uddannelsesinstitutionernes og virksomhedernes direkte medvirken. Regionsudvalget fremhæver også disse myndigheders helt afgørende rolle i forbindelse med fjernelse af kulturelle barrierer og tilskyndelse til mobilitet ved at skabe lokalt og regionalt samarbejde på tværs af grænserne.

4.7. Regionsudvalget betoner at den frie bevægelighed er én af EU-borgernes grundlæggende rettigheder. Regionsudvalget peger på at indførelsen af unionsborgerskabet i henhold til Maastricht-traktatens artikel B har givet denne rettighed særlig vægt, men understreger samtidig at det ikke må gå ud over medlemsstaternes handlefrihed på området. Hvis man vil skabe et virkeligt »Borgernes Europa« så er det vigtigt at det ikke forbliver et abstrakt begreb, men at det omsættes i praksis på græsrodsniveau. Som repræsentant for det forvaltningsniveau der er tættest på borgerne, ser Regionsudvalget med bekymring på de problemer borgere i mobilitet oplever, og understreger at det går helhjertet ind for mobilitetsfremmende foranstaltninger der træffes på et passende niveau under iagttagelse af subsidiaritetsprincippet.

4.8. Regionsudvalget peger på at EU kun gennem udvidet interaktion mellem Europas folk kan bringes nærmere borgerne og få reel betydning i deres dagligdag, og dette kan frem for alt ske ved at lette deres mobilitet. Regionsudvalget betoner de lokale og regionale myndigheders nøglerolle for så vidt angår sikringen af at dette mål virkelig nås.

Bruxelles, den 12. marts 1997.

Pasqual MARAGALL i MIRA

Formand for Regionsudvalget

() EFT nr. C 182 af 24. 6. 1996, s. 15.

() EFT nr. C 210 af 14. 8. 1995, s. 74.

() EFT nr. C 100 af 2. 4. 1996, s. 106.

() EFT nr. C 42 af 10. 2. 1997, s. 1.

() EFT nr. L 180 af 13. 7. 1990, s. 26.

() EFT nr. C 68 af 6. 3. 1996, s. 11.

() EFT nr. C 46 af 20. 2. 1992.

() EFT nr. C 341 af 13. 11. 1996, s. 6.